[{"text_idx": "#000005", "text": "Prentis plymio o Goleg y Cymoedd yn cael ei enwi\u2019n blymwr ifanc gorau\u2019r DU ac yn drydydd yn Ewrop mewn seremoni wobrwyo ryngwladol"}, {"text_idx": "#000007", "text": "Yn ei wythfed flwyddyn, EuroSkills yw\u2019r gystadleuaeth addysg a sgiliau galwedigaethol fwyaf yn Ewrop. Cynhelir y gystadleuaeth bob dwy flynedd, ac mae cannoedd o bobl ifanc, dan 25 oed, o bob rhan o\u2019r cyfandir yn cystadlu am y cyfle i fod y gorau yn Ewrop yn eu sgil ddewisol. Ymdrinnir a\u0302 43 o sgiliau yn y digwyddiad, sy\u2019n cael eu grwpio i chwe sector diwydiant gan gynnwys gweithgynhyrchu, adeiladu, TG, a\u2019r diwydiant gwasanaeth."}, {"text_idx": "#000008", "text": "Bu Ruben, sef yr unig berson i gynrychioli Ti\u0302m y DU yn y categori plymio, yn cystadlu mewn amrywiaeth o heriau dros ddau ddiwrnod. Treuliodd y chwe mis diwethaf yn paratoi ar gyfer y gystadleuaeth, gan deithio i Ogledd Iwerddon bob mis i hyfforddi ochr yn ochr ag ail aelod o garfan hir y DU a\u2019i fentor, sydd ill dau wedi\u2019u lleoli yn Newry, yn ogystal a\u0302 threulio wythnos gyfan yn yr Almaen yn dysgu am yr offer safonol Ewropeaidd penodol a ddefnyddiodd yn ystod y gystadleuaeth."}, {"text_idx": "#000009", "text": "Nid dyma ei unig lwyddiant mewn cystadleuaeth sgiliau, gan fod Ruben hefyd wedi\u2019i ddewis i fod yn rhan o sgwad hir y DU ar gyfer WorldSkills byd-eang, a elwir hefyd yn \u2018Gemau Olympaidd Sgiliau\u2019, a gynhelir yn Lyon y flwyddyn nesaf. Yno, bydd yn cael y cyfle i gystadlu yn erbyn timau cenedlaethol o dros 80 o wledydd."}, {"text_idx": "#000011", "text": "\u201cRwyf wrth fy modd fy mod wedi cynrychioli\u2019r DU yn fy nghrefft yn EuroSkills eleni. Nid yn unig oherwydd y cyfle i gystadlu mewn cystadleuaeth anhygoel, ond hefyd yr holl deithio rydw i wedi gallu ei wneud yn sgil y gystadleuaeth hon. Rwyf wedi bod wrth fy modd yn ymweld a\u0302 Gogledd Iwerddon a\u2019r Almaen ac rwy\u2019n edrych ymlaen yn fawr i weld Gdan\u0301sk gan nad wyf erioed wedi bod yng Ngwlad Pwyl o\u2019r blaen."}, {"text_idx": "#000012", "text": "\u201cMae cystadlu yn EuroSkills yn bluen y fy het. Mae ennill medal rhagoriaeth yn fuddugoliaeth enfawr i mi. Os byddaf hefyd yn cyrraedd y ti\u0302m ar gyfer WorldSkills y flwyddyn nesaf ac yn mynd i Lyon yn y pen draw, byddai hynny\u2019n goron ar ben profiad sydd eisoes yn wych, yn bersonol ac yn broffesiynol!\u201d"}, {"text_idx": "#000013", "text": "Yn o\u0302l ym mis Mai, cafodd cystadleuwyr yn y categori plymio weld lluniad o\u2019r ystafell lle byddai angen iddynt gyflawni detholiad o wahanol heriau plymio a gwresogi, megis gosod boeleri, sinciau, rheiddiaduron a chawodydd. Ar ddiwrnod cyntaf y gystadleuaeth, newidiwyd 30% o\u2019r cynllun lluniadu gwreiddiol, gan adael Ruben i bwyso ar ei wybodaeth a\u2019i sgiliau ei hun i orffen y tasgau."}, {"text_idx": "#000014", "text": "Mae Ruben yn hanu o deulu o blymwyr. Mae ei dad yn berchen ar fusnes plymio a gwresogi yng Nghaerffili o\u2019r enw Powerserv LTD. Felly roedd Ruben yn gwybod erioed ei fod eisiau gweithio yn y diwydiant."}, {"text_idx": "#000015", "text": "Ar o\u0302l gorffen ei TGAU, dechreuodd Ruben weithio i Poweserv a gwnaeth gais am brentisiaeth ar Gampws Ystrad Mynach Coleg y Cymoedd. Er iddo gael ei ddal yn o\u0302l am flwyddyn ychwanegol oherwydd y pandemig, mae Ruben wedi mynd o nerth i nerth yn ystod ei gyfnod yn y coleg ac mae ei lwyddiant mewn cystadlaethau wedi ei helpu i wneud enw iddo\u2019i hun yn y diwydiant."}, {"text_idx": "#000016", "text": "Ychwanegodd Ruben: \u201cByth ers pan oeddwn yn fy arddegau, bu gen i ddiddordeb mewn plymio. Byddwn i\u2019n gweithio gyda fy nhad yn ystod gwyliau\u2019r ysgol ac wrth fy modd yn gwneud hynny. Rwy\u2019n mwynhau bod yn ymarferol a thrwsio problemau. I mi, mae plymio fel datrys pos \u2013 mae\u2019n gymaint o foddhad pan fyddwch chi\u2019n ei ddatrys!"}, {"text_idx": "#000017", "text": "\u201cMae astudio prentisiaeth yn y coleg wedi bod yn wych. Mae wedi fy helpu i fireinio fy nghrefft gan fy mod nid yn unig wedi dysgu gan diwtoriaid hynod dalentog a phrofiadol, ond rwyf hefyd wedi cael profiad gwych o\u2019r holl gystadlaethau anhygoel y maent wedi fy annog i gymryd rhan ynddynt. Mae cymryd rhan ynddynt wedi fy ngalluogi i gwrdd a\u0302 chymaint o bobl yn y diwydiant ac mae\u2019r tasgau yn y cystadlaethau wedi datblygu fy sgiliau yn fawr.\u201d"}, {"text_idx": "#000018", "text": "Mae tiwtor Ruben yng Ngholeg y Cymoedd, Lee Perry, wedi mynd gyda Ruben ar bob cam o\u2019i daith WorldSkills: \u201cMae wedi bod yn bleser gweithio gyda Ruben a\u2019i wylio\u2019n tyfu fel plymiwr ac fel unigolyn. Mae\u2019n rhagorol iddo gyrraedd y cam hwn yn y gystadleuaeth a chael ei enwi\u2019n un o dri phlymwr ifanc gorau Ewrop gyfan a derbyn ei fedal o flaen dros 30,000 o wylwyr yn Gdan\u0301sk.\u201d"}, {"text_idx": "#000019", "text": "Mae Ruben yn un o chwech o\u2019r DU a enillodd Fedal Ragoriaeth am gyrraedd safonau o\u2019r radd flaenaf yn EuroSkills 2023. Llongyfarchodd y Gweinidog Sgiliau, Prentisiaethau ac Addysg Uwch Robert Halfon y ti\u0302m elit o brentisiaid a gweithwyr proffesiynol ifanc: \u201cMae cystadlaethau EuroSkills yn darparu cyfle heb ei ail i bobl ifanc dawnus hogi eu sgiliau a dringo\u2019r ysgol gyfleoedd tuag at ddyfodol gwell a mwy disglair."}]